OpenLLM-France/wikimedia huggingface dataset:
# La piel quemada

La piel quemada (La pell cremada) és una pel·lícula de l'any 1967 dirigida per Josep Maria Forn. La cinta va significar la consolidació del director català. La piel quemada forma part de la llista dels bàsics de cinema català.

## Argument

L'argument gira entorn de l'última nit que en José, un paleta andalús que està treballant a Lloret de Mar, passarà sense la seva dona Juana i els seus fills, que viatgen en tren juntament amb el seu germà Manolo des d'Andalusia cap a Catalunya. El director Josep Maria Forn crea una trama narrativa dual marcada per l'oposició: mentre José passa la seva última nit de “solter” de tapes amb els amics, passant la nit amb una turista belga i emborratxant-se, la seva família viatja, en molt males condicions, il·lusionada per una nova vida millor.

## Comentaris
### Context sociopolític i econòmic

A partir dels anys 60 el règim Franquista va patir l'anomenat desenvolupisme. Es va potenciar l'economia basada en el turisme i es va produir el fet conegut com “miracle econòmic”. L'entrada de capital estranger va ajudar a potenciar les migracions interiors i va propiciar un cert clima d'alliberament sexual.

### Idea original

En finalitzar La barca sin pescador (La barca sense pescador), Forn va tenir una idea que més tard acabaria desenvolupant a La piel quemada. En passar per una platja de Roses el director català va observar uns obrers torrats pel sol mentre treballaven i, també, uns estiuejants tombats damunt la sorra. El guió del film està escrit a partir d'aquests contrastos. Forn contraposa la situació dels emigrants del sud, que anaven cercant un jornal, i la dels turistes del nord, que buscaven oci i diversió, tot lligant-ho amb el context sociopolític i econòmic.

### Rodatge

L'any 1965 Forn va fer un primer intent de realitzar la pel·lícula. Tanmateix, els resultats no li van acabar convencent i, després de dos dies rodant, va aturar la gravació. El càsting inicial d'aquest primer rodatge estava compost per Daniel Martín (en el paper de José, que més tard va interpretar Antonio Iranzo), Montserrat Porta (en el paper de Juana que més tard va dur a terme Marta May), Marta May (com a turista belga, més tard interpretada per Sílvia Solar), entre d'altres. El rodatge es va reprendre en 1966.

### Premis

* Premi del Cercle d'Escriptors Cinematogràfics d'Espanya a la millor actriu – Marta May
* Premi del Cercle d'Escriptors Cinematogràfics d'Espanya al millor guió – Josep Maria Forn
* Premi Fotogramas de Plata al millor intèrpret del cinema espanyol – Antonio
* Premi del Sindicat Nacional de l'Espectacle a la millor realització

## Referències

* 1 2 3 4 1960-, Quintana, Angel,. Josep Maria Forn: indústria i identitat.. ISBN 9788439374381.
* ↑ «Bàsics del cinema català». Filmoteca de Catalunya. Arxivat de l'original el 3 d’abril 2018. [Consulta: 10 octubre 2018].
* ↑ Àngel., Comas,. Josep Maria Forn: l'aventura del cinema. 1. ed. Valls (Tarragona): Cossetània, 2012. ISBN 9788415456117.
# Brave

«Brave» té aquests significats:
* Brave (navegador web), navegador web de codi obert basat en Chromium, creat per la companyia Brave Software l'any 2016
* Cinema:
** Brave (Indomable), pel·lícula estatunidenca d'animació en 3D generada per ordinador de 2012, produïda per Pixar i distribuïda per Walt Disney
** The Brave, pel·lícula estatunidenca dirigida per Johnny Depp, estrenada l'any 1997, adaptació de la novel·la homònima de Gregory Mcdonald
# Paʻanga

El pa‘anga (en anglès, Tongan dollar) és la moneda de curs legal a Tonga. Un pa‘anga està dividit en cent seniti. El codi ISO és TOP, i l'abreviació usual és T$ (¢ per al seniti). En anglès, llengua cooficial a Tonga, el pa‘anga s'anomena dollar i el seniti és cent. Existeix també la unitat hau, equivalent a cent pa‘angas, però no està en circulació i només s'utilitza per a monedes commemoratives.
És emès pel Banc Nacional de Reserva de Tonga (Pangike Pule Fakafonua 'o Tonga / National Reserve Bank of Tonga).

## Història

Pa‘anga era el nom del joc de tirar còdols sobre la superfície de l'aigua perquè rebotin. L'any 1806 els habitants de l'illa Lifuka van atacar el vaixell anglès Port-au-Prince, el van saquejar i el van cremar. Entre els supervivents va destacar William Mariner, de quinze anys, que va ser acollit per Finau, el cap dels tongans, interessat a aprendre coses del món occidental. Entre altres coses, Mariner li va explicar què són els diners i per a què servien les peces d'or que ells utilitzaven per jugar a pa‘anga a falta de cap més utilitat.
El 1967, quan es va adoptar el sistema decimal, es va substituir la lliura de Tonga (T£) per una nova unitat i es va recuperar el nom de pa‘anga, que havia adquirit el significat de 'diners'.

## Monedes i bitllets

Només hi ha monedes per als cèntims: 1, 2, 5, 10, 20 i 50 seniti. Les monedes d'1, 2 i 3 pa‘angas són per a col·leccionistes.
Els bitllets tenen un valor nominal d'1, 2, 5, 10, 20, 50 i 100 pa‘angas. L'anvers és en tongalès, amb el retrat del rei Taufa‘ahau Tupou IV, i el revers és en anglès, amb motius típics de Tonga.

## Taxes de canvi

* 1 EUR = 2,37 TOP (18 de novembre del 2005)
* 1 USD = 2,01 TOP (18 de novembre del 2005)

## Enllaços externs

* (anglès) Banc Nacional de Reserva de Tonga
* (anglès) Imatges dels bitllets Arxivat 2006-09-05 a Wayback Machine.
# Gral·lina de Nova Guinea

La gral·lina de Nova Guinea (Grallina bruijnii) és un ocell de la família dels monàrquids (Monarchidae).

## Hàbitat i distribució

Habita zones rocoses i vores de corrents fluvials de les muntanyes de Nova Guinea.

## Referències

* ↑ «Gral·lina de Nova Guinea». Cercaterm. TERMCAT, Centre de Terminologia. Rev. 10/05/2023(català)
# Manzanilla

* Per a altres significats, vegeu «Manzanilla (Huelva)».
La manzanilla és una varietat d'olivera. És una varietat d'origen espanyol i la més difosa internacionalment. A Espanya es conrea principalment a la províncies de Sevilla amb 50.000 ha, Badajoz 30.000 ha i Huelva 4.000 ha. També hi ha plantacions a Portugal, Estats Units, Israel, Argentina i Austràlia.

## Característiques agronòmiques

Varietat de reduït vigor que s'adapta fàcilment a les plantacions intensives. És considerada susceptible a l'asfíxia de les arrels (en terres massa humides o argiloses), a la clorosi fèrrica en els sòls calcaris i a tenir danys pel fred hivernal. El temps que tarda a entrar en producció des de la plantació és més aviat que la mitjana de les altres varietats. El pol·len té una alta capacitat de germinació. A Espanya es conrea sense altres varietats pol·linitzadores però en altres països sí que les necessita. La productivitat és elevada però alternant, ja que és afectada pel fenomen de la contranyada. L'època de maduració és precoç i els fruits, de pes elevat amb més de 6 grams, presenten una alta resistència al despreniment.

## Usos

Pràcticament només es fa com oliva de taula. A Espanya es cullen les olives en verd per elaborar-les a l'estil "sevillà". Als Estats Units la collita es fa quan comencen a canviar de color i es processen a l'estil "californià" (negres). És la varietat de taula més apreciada internacionalment per la seva productivitat i per la qualitat de les seves olives.
Si se'n fa oli aquest resulta d'alta qualitat i estabilitat.
# Helena de Schleswig-Holstein-Sondenburg-Glücksburg

Helena de Schleswig-Holstein-Sondenburg-Glücksburg, princesa de Dinamarca (Grünholz 1888 - Hellerup 1962). Princesa de Schleswig-Holstein de la casa ducal dels Glücksburg amb el tractament d'altesa que contragué matrimoni amb el príncep Harald de Dinamarca.
Nascuda a Grünholz el dia 1 de juny de 1888 essent filla del duc Frederic Ferran de Schleswig-Holstein-Sondenburg-Glücksburg i de la princesa Carolina Matilde de Schleswig-Holstein-Sondenburg-Augustenburg. Helena era neta per via paterna del duc Frederic de Schleswig-Holstein-Sondenburg-Glücksburg i de la princesa Adelaida de Schaumburg-Lippe; mentre que per via materna ho era del duc Frederic de Schleswig-Holstein-Sondenburg-Augustenburg i de la princesa Adelaida de Hohenlohe-Langenburg.
El dia 28 d'abril de 1909 contragué matrimoni a Glücksburg amb el príncep Harald de Dinamarca fill del rei Frederic VIII de Dinamarca i de la princesa Lluïsa de Suècia. La parella tingué
* SA la princesa Feodora de Dinamarca, nascuda a Jægersborghus l'any 1910 i morta a Bückeburg el 1975. Es casà al Castell de Fredensborg el 1937 amb el príncep Cristià de Schaumburg-Lippe.
* SA la princesa Carolina Matilde de Dinamarca, nascuda a Jægersborghus l'any 1912 i mort aa Sorgenfri el 1995. Es casà al Castell de Fredensborg el 1933 amb el príncep Knud de Dinamarca.
* SA la princesa Alexandrina Lluïsa de Dinamarca, nascuda a Jægersborghus el 1914 i morta a Copenhaguen el 1962. Es casà el 1937 a Copenhaguen amb el comte Leopold de Castell-Castell.
* SA el príncep Gorm de Dinamarca, nat a Jægersborghus el 1919 i mort a Copenhaguen el 1991.
* SA el príncep Oluf de Dinamarca, comte de Rosenborg, nat a Copenhaguen el 1923 i mort el 1990. Es casà de forma morganàtica a Copenhaguen el 1948 amb Annie Helene Dorrit Puggard-Müller de qui es divorcià el 1977 per casar-se en segones núpcies amb Liss Wulff-Juergensen el 1982.
La princesa Helena fou una fervent defensora del nacionalsocialisme a Dinamarca. Les seves connexions familiars amb Alemanya eren importants, ja que entre d'altres era neboda del kàiser Guillem II de Prússia. Durant la Segona Guerra Mundial, a diferència de la família reial i especialment del rei Cristià X de Dinamarca, que es mostrà hostil amb les tropes d'ocupació, la princesa Helena hi simpatitzà obertament cosa que feu que es guanyés l'hostilitat oberta de la Casa Reial.
La princesa Helena morí a Hellerup el dia 30 de juny de 1962 a l'edat de 74 anys.
# La última señora Anderson

La última señora Anderson (comercialitzada en anglès a nivell mundial com The Fourth Victim i en italià com In fondo alla piscina) és una pel·lícula de terror i misteri de coproducció hispano-italiana del 1971 dirigida per Eugenio Martín Márquez amb un guió escrit per Sabatino Ciuffini, Vicente Coello, J.B. Gilford i Santiago Moncada i protagonitzat per un repartiment internacional encapçalat per Carroll Baker, Michael Craig i José Luis López Vázquez.

## Sinopsi

Un milionari anglès anomenat Arthur Anderson, casat feliçment per tercera vegada, després de tres matrimonis frustrats, troba el cos nu de la seva última esposa surant en la piscina de la seva casa. Tot indica que ha estat un accident, però la policia començarà una recerca, ja que les seves anteriors esposes també han mort en circumstàncies estranyes. Simultàniament, una nova veïna sembla mostrar interès per Arthur

## Repartiment

* Carroll Baker... Julie Spencer / Lillian Martin
* Michael Craig ... Arthur Anderson
* Miranda Campa ... Felicity Downing
* José Luis López Vázquez ... Inspector Dunphy
* Enzo Garinei... El predicador

## Premis

Ramiro Gómez va guanyar el premi als millors decorats als Premis del Sindicat Nacional de l'Espectacle de 1971.

## Referències

* ↑ La última señora Anderson, decine21.com
* ↑ Félix Martialay El cine español durante el franquismo, p. 245-248

## Enllaços externs

* La última señora Anderson a YouTube
* Fitxa de La última señora Anderson a ElDoblaje.
# Província de Woleu-Ntem

Woleu-Ntem és una de les nou províncies del Gabon.
Ocupa una àrea de 38,465 km². La capital de la província és Oyem.

## Departaments

Woleu-Ntem es divideix en 5 departaments:
* Haut-Komo (Medouneu)
* Haut-Ntem (Minvoul)
* Ntem (Bitam)
* Okano (Mitzic)
* Woleu (Oyem)
# Daring Club Motema Pembe

El Daring Club Motema Pembe és un club de futbol congolès de la ciutat de Kinshasa.

## Història

El club va ser fundat el 22 de febrer de 1936 com a Daring. Posteriorment, el 1949, canvià el nom pel de CS Imana. El club guanyà diversos campionats nacionals als anys 70 i 80. L'any 1985 fou obligat a canviar el nom pel de Motema Pembe per la Confederació Africana de Futbol després d'incidents causats pels hooligans a la Recopa africana contra el Dragons de l'Ouémé.

## Palmarès

* Recopa africana de futbol:
** 1994
* Lliga de la República Democràtica del Congo de futbol:
** 1963, 1964, 1974, 1978, 1989, 1994, 1996
* Copa de la República Democràtica del Congo de futbol:
** 1964, 1974, 1978, 1984, 1985, 1990, 1991, 1993, 1994, 2003, 2006, 2008
* Supercopa de la República Democràtica del Congo:
** 2003, 2005
* Campionat de Léopoldville:
** 1943, 1945, 1948, 1949
* Copa de la LINAFOOT:
** 1998, 1999, 2004, 2005
* Copa de la Fécofa:
** 2002
* Lliga provincial de Kinshasa (EPFKIN):
** 1994, 2000, 2003, 2006, 2007
* Supercopa de Kinshasa:
** 2001, 2004, 2008

## Referències

* ↑ «Daring Club Motema Pembe». Arxivat de l'original el 2009-04-08. [Consulta: 8 abril 2009].
* ↑ «Congo (Kinshasa) – List of Champions». RSSSF.
* ↑ «Congo (Kinshasa) - List of Cup Winners». rsssf.com. [Consulta: 16 desembre 2017].

## Enllaços externs

* Daring Club Motema Pembe, SoccerWay
# Gorka Urtaran Agirre

Gorka Urtaran Agirre (Vitòria, 21 de desembre de 1973) és un polític basc, membre del Partit Nacionalista Basc. Des del 13 de juny de 2015 és alcalde de Vitòria.
Gorka Urtaran va cursar els seus estudis en el col·legi San Viator de la capital alabesa i es va llicenciar en sociologia l'any 1998 per la UPV. S'afilià al Partit Nacionalista Basc (PNB) el 1994 i va ser escollit regidor de Vitòria l'any 2011, on és el portaveu del PNB.
En les eleccions de 2015, va ser el candidat de la seva formació a l'alcaldia de Vitòria. Va obtenir el tercer lloc, per darrere del Partit Popular i EH Bildu. D'antuvi va aconseguir el suport d'EH Bildu i el PSE-EE per ser escollit alcalde. Finalment, i davant la marxa enrere realitzada pel PSE-EE que es va negar a donar suport a la seva investidura, va ser escollit regidor de la ciutat amb el suport de PNB, EH Bildu, Irabazi (coalició d'Equo i Ezker Anitza) i Sumant-Hemen Gaude (candidatura recolzada per Podem).

## Referències

* ↑ Gorka Urtaran Arxivat 2017-06-21 a Wayback Machine., Ajuntament de Vitòria.
* 1 2 Urtaran logra l'alcaldía de Vitoria apoyado por EH Bildu, Podemos e Irabazi Arxivat 2015-07-17 a Wayback Machine., El Correo, 13 de juny de 2015.
* 1 2 Gorka Urtaran, biografia, al seu web.
* ↑ Resultats electorals de 2015. Vitoria-Gasteiz Arxivat 2015-06-14 a Wayback Machine.. Ministeri de l'Interior.
* ↑ Irabazi, del 15M a la política y con aspiraciones Arxivat 2016-03-04 a Wayback Machine., irabazi.org, 22 de maig de 2015.
* ↑ Sumando-Hemen Gaude cancela sus actos de campaña de hoy por los "brutales hechos" de Vitoria, El Correo, 18 de maig de 2015.

## Enllaços externs

* Web oficial
# Manzanilla (DO)

El manzanilla de Sanlúcar de Barrameda és un vi espanyol del vinyer d'Andalusia. És sota el control d'un equivalent espanyol de l'AOC, la Denominación de Origen Manzanilla-Sanlúcar de Barrameda.

## Situació geogràfica
### Àrea de denominació
### Climatologia

* Vell peu podat
* Vinya en hivern
* Vinya en estiu
* Raïm en curs de maduració

## El vi

Es va tractar d'un vi de vel molt pàl·lid, punxant, lleuger al palau, sec i poc àcid. La seva tenor en alcohol, que varia entre 15,5 i 17 %, ha estat fixada a 15 graus. És així el més lleuger dels vins de Xerès. Es beu sobretot com a vi d'aperitiu.
Hi ha principalment dues varietats: el manzanilla fina (fi) i el manzanilla pasada (passat). És, amb el vino fino, el vi típic de les ferias andaluses. Tanmateix, aquests darrers anys s'ha imposat com beguda típica de les ferias el rebujito, barreja de manzanilla i de llimonada gasosa.

## Enllaços externs

* «Manzanilla-Sanlúcar de Barrameda». [Consulta: 27 agost 2010 - obsolète le=12 gener 2014].
* «Vinos - Turismo de Sanlúcar de Barrameda». Arxivat de l'original el 2014-01-12. [Consulta: 12 gener 2014].
# Resolució 1033 del Consell de Seguretat de les Nacions Unides

La Resolució 1033 del Consell de Seguretat de les Nacions Unides, adoptada per unanimitat el 19 de desembre de 1995, després de reafirmar totes les resolucions prèvies sobre el Sàhara Occidental, el Consell va examinar el referèndum per l'autodeterminació de la població del Sàhara Occidental i la finalització del procés d'identificació.
Després de rebre un informe del secretari general Boutros Boutros-Ghali de conformitat amb la Resolució 1017 (1995), el Consell va destacar la necessitat de que s'avanci en l'aplicació del pla de Regularització que havia estat acceptat per Marroc i el Polisario, i reiterava el seu compromís amb la celebració d'un referèndum. Es va observar també que la Comissió d'Identificació només podria fer el seu treball amb la plena confiança d'ambdues parts amb seny i integritat.
El Consell de Seguretat va donar la benvinguda als esforços del secretari general per accelerar i completar el procés d'identificació, i també les seves consultes amb ambdues parts, amb l'objectiu de resoldre les seves diferències que retarden la finalització del procés. Es va demanar un informe de les consultes assenyalant que, en el cas d'un acord, la Missió de Nacions Unides pel Referèndum al Sàhara Occidental (MINURSO) es podria retirar. Es va instar ambdues parts a cooperar-hi.

## Referències

* ↑ United Nations, Office of Public Information. UN monthly chronicle, Volumes 32–33. United Nations, Office of Public Information, 1995, p. 19.
* ↑ «S/1995/986 – Report of the Secretary-General». United Nations, 24-11-1995. Arxivat de l'original el 21 d’octubre 2012. [Consulta: 2 d’agost 2017].
* ↑ Newman, Edward. The UN Secretary-General from the Cold War to the new era: a global peace and security mandate?. Palgrave Macmillan, 1998, p. 157. ISBN 978-0-312-21101-1.

## Vegeu també

* Llista de resolucions del Consell de Seguretat de les Nacions Unides 1001 a la 1100 (1995 - 1997)
* Mur marroquí

## Enllaços externs

* PDF Text de la Resolució a UN.org
# Haplochromis pyrrhocephalus

Haplochromis pyrrhocephalus és una espècie de peix de la família dels cíclids i de l'ordre dels perciformes.

## Morfologia

Els mascles poden assolir els 7,3 cm de longitud total.

## Distribució geogràfica

Es troba al llac Victòria (Àfrica oriental).

## Referències

* 1 2 FishBase (anglès)

## Bibliografia

* Axelrod, H. R. The Most Complete Colored Lexicon of Cichlids: Every Known Cichlid Illustrated in Color (en anglès). 2a edició. TFH Publications, 1993. ISBN 9780793800261.
* Helfman, G. S.; Collette, B. B.; Facey, D. E. The Diversity of Fishes (en anglès). Blackwell Science, 1997. ISBN 9780865422568.
* Moyle, P.; Cech, J. Fishes: An Introduction to Ichthyology (en anglès). 4a edició. Prentice Hall, 2000. ISBN 9780130112828.
* Nelson, J. S. Fishes of the World (en anglès). 3a edició. Wiley, 1994. ISBN 978-0-471-54713-6.
* Römer U.: Cichliden Atlas, Bd. 1. Melle. 1311 p. Any 1998.
* van Oijen, M.J.P., J. Snoeks, P.H. Skelton, C. Maréchal i G.G. Teugels, 1991. Haplochromis. p. 100-184. A: J. Daget, J.-P. Gosse, G.G. Teugels i D.F.E. Thys van den Audenaerde (eds.) Check-list of the freshwater fishes of Africa (CLOFFA). ISNB, Brussel·les; MRAC, Tervuren, Flandes; i ORSTOM, París, França. Vol. 4.
* Wheeler, A. The World Encyclopedia of Fishes (en anglès). 2a edició. Macdonald, 1985. ISBN 978-0356107158.
# Lactogen

El lactogen placentari, també conegut com a lactogen, o hPL, és una hormona polipèptida (proteïna) que es sintetitza a la placenta, que en principi només és present a l'organisme de la dona durant l'embaràs i que està relacionada amb l'hormona del creixement i la prolactina. Científicament, el lactogen es coneix també amb el nom de somatomamotropina coriònica. El lactogen desapareix ràpidament amb l'extracció de la placenta.
Sembla que el lactogen pot ser important per al desenvolupament de la glàndula mamària i que forma part tant del metabolisme de la futura mare com al desenvolupament del fetus.

## Descripció

El lactogen és una proteïna polipèptida que s'assembla molt a l'hormona del creixement i que normalment es produeix durant l'embaràs, tot i que també pot produir-se patològicament a causa d'alguns tumors.

## Relació amb la placenta

Alguns autors han descrit un paral·lelisme entre la quantitat de lactogen i l'augment de pes de la placenta, però això no ha estat demostrat encara. Sembla que els nivells de lactogen a la dona embarassada augmenten a mesura que avança l'embaràs, d'una manera semblant a les quantitats de progesterona i d'estriol. El nivell màxim de lactogen sol ocórrer entre les setmanes 36 i 40 de gestació, amb una concentració de 5-7 micres de lactogen per mil·lilitre de sang. El lactogen desapareix de l'organisme de la mare poc després del part, amb l'extracció de la placenta.

## Vegeu també

A més del lactogen, la placenta també produeix estrògens, progesterona i altres hormones proteiques, de les quals la gonadotropina coriònica humana, hCG, és també una hormona específica de l'embaràs i que desapareix del cos de la mare amb l'extracció de la placenta.

## Referències

* 1 2 3 GRCh38: Ensembl release 89: ENSG00000136488 - Ensembl, May 2017
* 1 2 3 GRCm38: Ensembl release 89: ENSMUSG00000020713 – Ensembl, May 2017
* ↑ «Human PubMed Reference:». National Center for Biotechnology Information, U.S. National Library of Medicine.
* ↑ «Mouse PubMed Reference:». National Center for Biotechnology Information, U.S. National Library of Medicine.
* ↑ Fisiologia de la reproducció i desenvolupament humà, pàg. 153. Edicions Universitat de Barcelona. ISBN 84-475-3232-1
* ↑ Manual d'obstetrícia i ginecologia per a pregraduats, de J. Iglesias VanRell i J.A. Vanrell. Edicions Universitat de Barcelona, 1996. ISBN 84-475-1557-5
# Fulla de salze

Fulla de salze és una varietat local d'olivera originària del municipi el Ginestar i de Rasquera Així doncs, aquesta varietat es considera pròpia de la comarca de la Ribera d'Ebre, encara que també se'n troben exemplars a El Perelló, Baix Ebre. En total, hi podrien haver unes 550 hectàrees conreades amb aquesta varietat, que també es coneix com a salzenca, salsenca o salsenya.
La fulla de salze és una varietat primerenca d'olivera amb vigor mitjà, bon arrelament, densitat clara i despreniment fàcil, però de productivitat molt baixa. L'oli de les oliveres fulla de salze es considera de qualitat en tant que és equilibrat al paladar. Té tendència a la dolçor.

## Referències

* ↑ «Fulla de salze» (en castellà). Viveros Sophie. [Consulta: 18 agost 2021].
* ↑ «Fulla de salze». Ruralcat. [Consulta: 18 agost 2021].